
Betegtájékoztató: Információk a felhasználó számára

Akardik 25 mg retard tabletta
Akardik 50 mg retard tabletta
Akardik 100 mg retard tabletta
Akardik 200 mg retard tabletta
metoprolol-szukcinát

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1. Milyen típusú gyógyszer az Akardik retard tabletta (a továbbiakban Akardik) és milyen betegségek esetén alkalmazható?
2. Tudnivalók az Akardik szedése előtt
3.	Hogyan kell szedni az Akardik‑ot?
4.	Lehetséges mellékhatások
5	Hogyan kell az Akardik‑ot tárolni?
6.	A csomagolás tartalma és egyéb információk


1.	Milyen típusú gyógyszer az Akardik és milyen betegségek esetén alkalmazható?

A metoprolol a béta-blokkolóknak nevezett gyógyszerek csoportjába tartozik. Többek között csökkenti a vérnyomást, megakadályozza a túl gyors pulzus kialakulását, megelőzi és kezeli a szívritmuszavarokat, valamint javítja a szívelégtelenség várható lefolyását.

Az Akardik‑ot felnőtteknél alkalmazzák:
· magas vérnyomás kezelésére;
· a mellkasi fájdalom (angina pektorisz) megelőzésére koszorúér-betegségben szenvedő betegeknél;
· szívroham utáni kezelésre;
· szívelégtelenség kezelésére egyéb, szívelégtelenség kezelésére szolgáló gyógyszerekkel együtt;
· szívritmuszavarok megelőzésére és kezelésére;
· migrén megelőzésére.

Az Akardik‑ot 6 és betöltött 18 év közötti korú gyermekek és serdülők magas vérnyomásának kezelésére alkalmazzák.

A retard tabletta gyógyszerforma szabályozza a hatóanyag felszabadulását a szervezetben, és biztosítja, hogy a gyógyszer 24 órán át egyenletesen fejtsen ki hatást.


2.	Tudnivalók az Akardik szedése előtt

Ne szedje az Akardik‑ot
· ha allergiás a hatóanyagra vagy a gyógyszer (6. pontban felsorolt) egyéb összetevőjére, illetve egyéb hasonló gyógyszerekre;
· ha ingerületvezetési zavarok vannak a szívében (másodfokú vagy harmadfokú pitvar-kamrai blokk);
· ha kezeletlen szívelégtelensége van;
· ha lassú a szívverése (bradikardia);
· ha ingerületvezetési zavar van a szívében (szik szinusz szindróma);
· ha súlyos perifériás artériás keringési zavarban szenved, például elfehéredő ujjak (Raynaud-szindróma) vagy időszakos sántítás (klaudikáció intermittens);
· ha metabolikus acidózisban szenved (anyagcserezavar által okozott magas savszint a vérben).

Figyelmeztetések és óvintézkedések
Az Akardik szedése előtt beszéljen kezelőorvosával vagy gyógyszerészével.

Az Akardik-kezelés megkezdése előtt tájékoztassa kezelőorvosát minden egészségügyi problémájáról, különösen, ha asztmája, cukorbetegsége, szívelégtelensége/alacsony vérnyomása, szívritmuszavara, pajzsmirigy-túlműködése, feokromocitómája (a mellékvesevelő daganata), pikkelysömöre, súlyos allergiás reakciókra való hajlama vagy súlyos májkárosodása van.

Ha pulzusszáma jelentősen lecsökken (bradikardia), haladéktalanul tájékoztassa erről kezelőorvosát. Kezelőorvosa csökkentheti a metoprolol adagját, vagy fokozatosan leállíthatja a metoprolol-kezelést.

Tájékoztassa kezelőorvosát arról is, ha hajlamos az alacsony vércukorszintre (hipoglikémia).

Ha kontaktlencsét visel, tudnia kell, hogy az Akardik csökkentheti a könnytermelést és szemszárazságot okozhat.

Tájékoztassa orvosát arról, hogy Akardik‑ot szed, mielőtt altatásban műtétet végeznének Önön.

Egyéb gyógyszerek és az Akardik
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható gyógyszereket is.
Bizonyos gyógyszerek befolyásolhatják az Akardik-kezelést, illetve az Akardik-kezelés hatással lehet rájuk, például:
· propafenon, amiodaron, kinidin, verapamil, diltiazem, klonidin, dizopiramid és hidralazin, digitálisz/digoxin (szív-érrendszeri betegségek kezelésére szolgáló gyógyszerek);
-	barbitursav származékok (epilepszia elleni gyógyszerek);
-	gyulladáscsökkentő gyógyszerek (például indometacin és celekoxib);
-	adrenalin (akut sokk és súlyos allegiás reakció esetén alkalmazott gyógyszer);
-	fenilpropanolamin (az orrnyálkahártya duzzanatát csökkentő gyógyszer);
-	difenhidramin (allergia kezelésére szolgáló gyógyszer);
-	terbinafin (a bőr gombás fertőzésének kezelésére alkalmazott gyógyszer);
-	rifampicin (tuberkulózis elleni gyógyszer);
-	egyéb béta‑blokkolók (például szemcseppek);
-	MAO-gátlók (depresszió és Parkinson-kór kezelésére, például moklobemid és szelegilin);
-	belélegezhető altatószerek (általános érzéstelenítők);
-	cukorbetegség elleni szájon át alkalmazott készítmények (orális antidiabetikumok). Az Akardik növelheti a súlyosan alacsony vércukorszint kialakulásának kockázatát, amennyiben bizonyos típusú cukorbetegség kezelésére szolgáló gyógyszerekkel, úgynevezett szulfonilureákkal (például glikvidon, gliklazid, glibenklamid, glipizid, glimepirid vagy tolbutamid) együtt alkalmazzák.
· cimetidin (gyomorégés és savas reflux elleni gyógyszerek);
-	depresszió elleni gyógyszerek (paroxetin, fluoxetin és szertralin).

Az étel és az ital hatása az Akardik‑ra
Az Akardik bevehető étkezés közben, vagy éhgyomorra is.
A metoprolollal együtt fogyasztott alkohol növeli a metoprolol koncentrációját a vérben, és ezáltal fokozhatja a gyógyszer hatását.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Ha az Akardik alkalmazása szükséges, azt csak az orvosával való alapos megbeszélés után szabad alkalmazni, mivel a metoprolol növelheti a kockázatokat a terhesség és a szoptatás ideje alatt.

Terhesség
A béta‑blokkolók, köztük a metoprolol is, károsíthatják a magzatot és koraszülést okozhatnak. A metoprolol olyan mellékhatásokat okozhat, mint például a magzat és az újszülött pulzusának lassulása. Ha az Akardik szedése alatt teherbe esik, minél hamarabb forduljon kezelőorvosához.

Szoptatás
A metoprolol kis mennyiségben kiválasztódik a humán anyatejbe. Ha a szokásos terápiás adagokat szedi, nem valószínű, hogy ez hatással lenne a csecsemőre.

A készítmény hatásai a gépjárművezetéshez és a gépek kezeléséhez szükséges képességekre
A vérnyomás csökkenése miatt a kezelés kezdetén és az adag emelésekor szédülés vagy forgó jellegű szédülés (vertigo) jelentkezhet, de ezek a tünetek a kezelés folytatásával általában megszűnnek. Ha ezek a tünetek jelentkeznek, kerülje a gépek kezelését és a gépjárművezetést.

Az Akardik laktózt tartalmaz
Akardik 25 mg retard tabletta:
Ez a gyógyszer 12,1 mg laktózt tartalmaz (monohidrát formájában) tablettánként.
Akardik 50 mg retard tabletta:
Ez a gyógyszer 24,3 mg laktózt tartalmaz (monohidrát formájában) tablettánként.
Akardik 100 mg retard tabletta:
Ez a gyógyszer 48,5 mg laktózt tartalmaz (monohidrát formájában) tablettánként.
Akardik 200 mg retard tabletta:
Ez a gyógyszer 97,1 mg laktózt tartalmaz (monohidrát formájában) tablettánként.

Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.


3.	Hogyan kell szedni az Akardik‑ot?

A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

A retard tablettát naponta egyszer kell bevenni, hacsak orvosa másképp nem írta elő. A retard tabletta étkezés közben vagy éhgyomorra is bevehető.
Az Akardik‑ot egészben vagy felezve kell lenyelni, de nem szabad szétrágni vagy összetörni. A tablettát (legalább fél pohárnyi) folyadékkal kell bevenni. A 25 mg‑os tabletta egyenlő adagokra osztható. Az 50 mg‑os, 100 mg‑os és 200 mg‑os tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

Adagolás

Felnőttek:
A szükséges adag az Ön egészségi állapotától, valamint attól függ, hogy szed-e egyidejűleg más gyógyszereket is.

A készítmény szokásos adagja:
· magas vérnyomás esetén 50‑200 mg naponta egyszer.
· mellkasi fájdalom (angina pektorisz) és szívritmuszavar (aritmia) esetén 100‑200 mg naponta egyszer.
· stabil szívelégtelenségben más gyógyszerekkel együtt, a kezdő adag 12,5‑25 mg naponta egyszer. Az adagot szükség szerint fokozatosan emelni lehet, legfeljebb a napi egyszeri 200 mg‑os maximális adagig.
· szívrohamroham utáni megelőzésre 200 mg naponta egyszer.
· szívdobogásérzés esetén 100‑200 mg naponta egyszer.
· migrén megelőzésére 100‑200 mg naponta egyszer.

Gyermekek és serdülők (6-betöltött 18 év közötti életkor)
Kezelőorvosa fogja meghatározni gyermeke számára a megfelelő adagot. Az adag a gyermek testsúlyától függ. Az Akardik alkalmazása 6 év alatti gyermekeknél nem javasolt.

Szokásos adag:
Magas vérnyomás kezelése
-	Az ajánlott kezdő adag naponta egyszer 0,48 mg/ttkg (25 kg testsúlyú gyermek esetében egy 25 mg‑os tabletta fele).
-	Szükség esetén az adag napi egyszeri 1,9 mg/ttkg‑ra emelhető (25 kg testsúlyú gyermek esetében egy 50 mg‑os tabletta).

Ha az Akardik mellékhatásait tapasztalja, forduljon kezelőorvosához.

Ha az előírtnál több Akardik‑ot vett be
Ha az előírtnál több gyógyszert vett be, vagy ha például egy gyermek véletlenül vette be a gyógyszert, mindenképpen forduljon orvoshoz vagy menjen kórházba.

Ha az Akardik‑ot az előírtnál nagyobb adagban szedi, mellékhatások jelentkezhetnek.

Túladagolás esetén a következő tünetek jelentkezhetnek: lassú, gyenge vagy szabálytalan szívverés, felületes légzés, bokaduzzanat, szívdobogásérzés, forgó jellegű szédülés, gyengeség, mellkasi fájdalom, hideg bőr, zavartság, idegesség, szívmegállás, légszomj, eszméletvesztés, hányinger, hányás, valamint kékes ajkak és bőr. Ezért nagyon fontos, hogy ne vegyen be több gyógyszert a szükségesnél, hanem tartsa be az orvosa által előírt adagokat.

Az alkohol, más vérnyomáscsökkentő gyógyszerek, a kinidin és az altatók (barbiturátok) egyidejű alkalmazása súlyosbíthatja a túladagolás tüneteit.

A túladagolás első jelei a gyógyszer bevételét követően 20 perc és 2 óra között jelentkeznek.

Ha elfelejtette bevenni az Akardik‑ot
Ne vegyen be kétszeres adagot a kihagyott adag pótlására. Ha elfelejtette bevenni az Akardik‑ot, vegye be a következő adagot a szokásos időben.

Ha idő előtt abbahagyja az Akardik szedését
A kezelés abbahagyásakor kövesse orvosa utasításait. A kezelést nem szabad hirtelen abbahagyni. Ha abba kell hagynia az Akardik szedését, biztonságossági okokból ezt az adag fokozatos csökkentésével kell végrehajtani.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. Több mellékhatás a kezelés folytatása során általában enyhül.

Ha az Akardik-kezelés során a következő tünetek jelentkeznek, azonnal forduljon orvosához vagy menjen kórházba: alacsony pulzusszám, ájulás, alacsony vérnyomás, fokozódó duzzanat vagy légszomj.

Nagyon gyakori (10‑ből több mint 1 beteget érinthet):
· kimerültség.

Gyakori (10‑ből legfeljebb 1 beteget érinthet):
· szédülés;
· fejfájás;
· nagyon lassú szívverés (bradikardia);
· forgó jellegű szédülés a testhelyzet megváltoztatásakor (egyes esetekben akár ájulás is);
· hideg kezek és lábfejek;
· hányinger;
· hasi fájdalom;
· hasmenés;
· székrekedés;
· fizikai terheléskor jelentkező légszomj;
· szabálytalan vagy erőteljes szívdobogás érzése (szívdobogásérzés).

Nem gyakori (100‑ból legfeljebb 1 beteget érinthet):
· égő, tűszúrásszerű érzés vagy zsibbadás;
· izomgörcsök;
· a szívelégtelenség tüneteinek átmeneti súlyosbodása (fokozott légszomj vagy duzzanat);
· a vérnyomás jelentős csökkenése (kardiogén sokk) a szívroham alatt vagy közvetlenül utána;
· egy bizonyos típusú szívritmuszavar (I. fokú AV‑blokk);
· duzzanat;
· mellkasi fájdalom;
· depresszió;
· koncentrációs zavarok;
· álmosság;
· álmatlanság;
· rémálmok;
· bőrkiütés;
· légszomj;
· hányás;
· fokozott izzadás;
· hízás.

Ritka (1000‑ből legfeljebb 1 beteget érinthet):
· szívbetegségek;
· szívritmuszavarok (aritmiák);
· idegesség;
· szorongás;
· hajhullás;
· látászavarok;
· szemszárazság vagy szemirritáció;
· szájszárazság;
· kóros májfunkciós vizsgálati eredmények;
· orrfolyás;
· kötőhártya-gyulladás (konjunktivitisz);
· merevedési zavarok és egyéb szexuális problémák.

Nagyon ritka (10 000‑ből legfeljebb 1 beteget érinthet):
· szövetelhalás (gangréna) azoknál a betegeknél, akiknél a kezelés megkezdése előtt a karokban és/vagy a lábakban súlyos keringési zavarok állnak fenn;
· ízérzékelés változása;
· vérlemezkeszám csökkenése (trombocitopénia);
· ízületi fájdalom;
· májgyulladás;
· feledékenység vagy memóriazavar;
· zavartság;
· hallucinációk;
· fülcsengés;
· fényérzékenység;
· pikkelysömör súlyosbodása.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell az Akardik‑ot tárolni?

A gyógyszer gyermekektől elzárva tartandó!

A dobozon és buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Akardik?
A készítmény hatóanyaga a metoprolol-szukcinát.
Akardik 25 mg retard tabletta:
23,75 mg metoprolol-szukcinátot tartalmaz retard tablettánként, ami megfelel 25 mg metoprolol-tartarátnak.
Akardik 50 mg retard tabletta:
47,5 mg metoprolol-szukcinátot tartalmaz retard tablettánként, ami megfelel 50 mg metoprolol-tartarátnak.
Akardik 100 mg retard tabletta:
95 mg metoprolol-szukcinátot tartalmaz retard tablettánként, ami megfelel 100 mg metoprolol-tartarátnak.
Akardik 200 mg retard tabletta:
190 mg metoprolol-szukcinátot tartalmaz retard tablettánként, ami megfelel 200 mg metoprolol-tartarátnak.

Egyéb összetevők a tablettamagban: mikrokristályos cellulóz, etilcellulóz, dibutil-szebakát, hipromellóz, tributil-acetil-citrát, 30%-os poli(vinil-acetát)-diszperzió, talkum, makrogol, povidon, szilícium-dioxiddal előkezelt mikrokristályos cellulóz, 75 rész laktóz-monohidrát és 25 rész mikrokristályos cellulóz, vízmentes kolloid szilícium-dioxid, magnézium-sztearát; és a tablettabevonatban: hipromellóz, titán‑dioxid (E171), makrogol, talkum.

Milyen az Akardik külleme és mit tartalmaz a csomagolás?
Akardik 25 mg retard tabletta:
Fehér vagy csaknem fehér, ovális, mindkét oldalán domború felületű, körülbelül 8,5 × 4,5 mm méretű tabletta mindkét oldalán bemetszéssel, az egyik oldalon a bemetszés egyik oldalán mélynyomású „C”, a bemetszés másik oldalán mélynyomású „69” jelzéssel ellátva.
A tabletta egyenlő adagokra osztható.

Akardik 50 mg retard tabletta:
Fehér vagy csaknem fehér, ovális, mindkét oldalán domború felületű, körülbelül 12,0 × 6,0 mm méretű tabletta mindkét oldalán bemetszéssel, az egyik oldalon a bemetszés egyik oldalán mélynyomású „C”, a bemetszés másik oldalán mélynyomású „68” jelzéssel ellátva.
A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

Akardik 100 mg retard tabletta:
Fehér vagy csaknem fehér, ovális, mindkét oldalán domború felületű, körülbelül 14,0 × 8,0 mm méretű tabletta mindkét oldalán bemetszéssel, az egyik oldalon a bemetszés egyik oldalán mélynyomású „C”, a bemetszés másik oldalán mélynyomású „67” jelzéssel ellátva.
A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

Akardik 200 mg retard tabletta:
Fehér vagy csaknem fehér, ovális, mindkét oldalán domború felületű, körülbelül 18,5 × 9,5 mm méretű tabletta mindkét oldalán bemetszéssel, az egyik oldalon a bemetszés egyik oldalán mélynyomású „C”, a bemetszés másik oldalán mélynyomású „66” jelzéssel ellátva.
A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

PVDC/PVC//Al buborékcsomagolásban és dobozban.
Kiszerelések:10, 20, 30, 50, 60 és 100 db retard tabletta.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Orion Corporation
Orionintie 1
FI-02200 Espoo
Finnország

Gyártó
Orion Corporation Orion Pharma
Orionintie 1
FI-02200 Espoo
Finnország

Orion Corporation Orion Pharma
Joensuunkatu 7
FI-24100 Salo
Finnország

Ezt a gyógyszert az Európai Gazdasági Térség tagállamaiban az alábbi neveken engedélyezték:
Finnország:	Metoprolol Orion Pharma
Svédország:	Metoprolol Orion Pharma
Dánia:	Metoprolol Orion Pharma
Észtország:	Metoprolol Orion
Lettország:	Metoprolol Orion 23,75 mg / 47,5 mg / 95 mg / 190 mg ilgstošās darbības tablets
Litvánia:	Metoprolol Orion 23,75 mg / 47,5 mg / 95 mg / 190 mg pailginto atpalaidavimo tabletės
Magyarország:	Akardik 25 mg / 50 mg / 100 mg / 200 mg retard tabletta

Akardik 25 mg retard tabletta
OGYI-T-24823/01-06

Akardik 50 mg retard tabletta
OGYI-T-24823/07-12

Akardik 100 mg retard tabletta
OGYI-T-24823/13-18

Akardik 200 mg retard tabletta
OGYI-T-24823/19-24

